**Déryné filmajánló**

A Déryné egy 1951-es film, amely érzékletesen tárja elénk a XIX. század eleji vándorszínészek romantikus és bohém életét. A film fekete fehér, ezért sajnos az én generációmnak elmenne a kedve attól, hogy végig nézze. Szerintem azonban annak, aki színházzal komolyabban akar foglalkozni a film megtekintése kötelező! Akárcsak kedvenc filmem a Liliomfi a Déryné is a vándorszínészetről, a magyar színjátszás hőskoráról szól. Ez a film bravúros bemutatása a korabeli színjátszásnak. Testközeli és intim ábrázolása annak, hogy mi történik egy elhivatott, de sok külső (pénztelenség, meg nem értés, a német színházzal való egyenlőtlen küzdelem) és belső (szegényes körülmények, széthúzás, rivalizálás) nehézséggel küzdő társulattal. Ilyen például a Rondella felújítása, amit a Benke atyus (Laborfalvi Róza édesapja) vezette 2. magyar színtársulat megkap, hogy játszhasson ott egy ideig. Erre szokták azt mondani a színházban, hogy ilyen a jó társulat, akik együtt lélegeznek és dolgoznak. Sokszor megjelenik a bajtársiasság, a hivatástudat, a nemzetért az ügyért érzett felelősség, de a széthúzás, az irigység és a békétlenség is. Ezt a filmet elsősorban az olyan embereknek ajánlom, akik színházcsinálóvá akarnak válni. Az én generációmnak elsősorban, mert mi még tudunk ilyen eszeveszetten romantikusok lenni és ilyen lilaködben gondolkozni a színházról. Én személy szerint is ilyen vagyok. Jóllehet tudom, hogy mi történik igaziból a színfalak mögött, mégis próbálok úgy gondolkodni róla, mintha a színház tényleg ilyen romantikus lenne. Déryné személye köze áll hozzám, hiszen ő is megszállott volt, megmutatta Pest akkori közönségének a csili-vili német színházban, hogy hol is áll a magyar színész, a teatrista. Képes felvenni dalban, énekben is a versenyt a sokkal előnyösebb helyzetből induló osztrákokkal. A film szereposztása parádés, a kor nagyjai játsszák a fő szerepeket. Tolnay Klári, mint Déryné, Gózon Gyula, Bilicsi Tivadar csak hogy egy-két nevet említsek. A film felteszi azt a kérdést, hogy mi lett volna, ha nincsenek akkor ilyen magyar - kultúrát teremteni akaró – színészek. De voltak, és büszkének kell lennünk rájuk! A filmnek igazi vége nincsen. Ahol ugyanis a film véget ér, tulajdonképpen ott kezdődik a Nemzeti Színház és a magyar kőszínház története. És köszönöm a filmben megidézett hősöknek, Benke atyusnak, Dérynének, és a többieknek, hogy ezt az ajánlót ezen a csodálatos nyelven írhattam meg.

* *Juhász Dávid Dózsa dráma*